Predkladacia správa

	Návrh Smernice civilného núdzového plánovania v Slovenskej republike sa predkladá na rokovanie vlády Slovenskej republiky na základe uznesenia vlády Slovenskej republiky č.354 zo dňa 4. mája 2005 k návrhu Harmonogramu prípravy nových strategických, koncepčných, plánovacích, legislatívnych a ostatných  dokumentov pre oblasť bezpečnosti a obrany SR v rokoch 2005 – 2006.

	Smernica je vypracovaná v súlade s ministerskou smernicou NATO, ktorá bola schválená ministrami zahraničných vecí členských krajín NATO na zasadnutí dňa                   9. decembra 2004.

	Cieľom predmetného materiálu je implementácia problematiky civilného núdzového plánovania v chápaní NATO na podmienky Slovenskej republiky. 

Obsahom materiálu je vymedzenie rámca smernice, vytýčenie smerov a cieľov k zabezpečeniu požiadaviek kladených na civilné núdzové plánovanie, návrh opatrení na ich plnenie so stanovením zodpovednosti jednotlivých subjektov za plnenie konkrétnych úloh.

Predkladaný materiál zohľadňuje Výborom pre obranné plánovanie Bezpečnostnej rady Slovenskej republiky spracovaný návrh Zmien v klasifikácii výdavkov na obranu a finančné zabezpečenie medzirezortného programu podpora obrany a závery pracovného rokovania zainteresovaných štátnych inštitúcií, konaného dňa 9. mája 2005, z ktorých vyplynula potreba riešenia závažných problémov v rámci komplexného zabezpečenia civilného núdzového plánovania v Slovenskej republike. Ide predovšetkým o potrebu zjednotenia systémového riešenia zámerov a prehodnotenia finančného zabezpečenia obrany štátu a civilného núdzového plánovania.

Materiál bol schválený výborom Bezpečnostnej rady Slovenskej republiky pre civilné núdzové plánovanie, prešiel skráteným medzirezortným pripomienkovým konaním  a   je predkladaný bez rozporov.

Predkladaný materiál bol schválený Bezpečnostnou Radou Slovenskej republiky na jej 13. zasadaní  22. novembra 2005  a ministrovi vnútra bolo uložené predložiť smernicu pre civilné núdzové plánovanie v Slovenskej republike na rokovanie vlády Slovenskej republiky.

Doložka finančných, ekonomických, environmentálnych vplyvov a vplyvov na zamestnanosť a podnikateľské prostredie nie je súčasťou predkladaného materiálu, pretože pre rok 2006 sa nepredpokladá dopad na žiadnu z uvedených oblastí.